Komisijos direktyva 2001/92/EB
2001 m. spalio 30 d.
derinanti su technikos pažanga Tarybos direktyvą 92/22/EEB dėl motorinių transporto priemonių ir jų priekabų apsauginių stiklų bei stiklinimo medžiagų ir Tarybos direktyvą 70/156/EEB dėl motorinių transporto priemonių ir jų priekabų tipo patvirtinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 2000/40/EB [2], ypač į jos 13 straipsnio 2 dalį,
kadangi:
(1) 1992 m. kovo 31 d. Tarybos direktyva 92/22/EEB dėl motorinių transporto priemonių ir jų priekabų apsauginių stiklų ir stiklinimo medžiagų [3] su pakeitimais, padarytais Austrijos, Suomijos ir Švedijos Stojimo aktu, yra viena iš atskirųjų direktyvų dėl EB tipo patvirtinimo tvarkos, nustatytos Direktyva 70/156/EEB. Todėl Direktyvos 70/156/EEB nuostatos dėl transporto priemonių sistemų, komponentų ir atskirų techninių agregatų taikomos Direktyvai 92/22/EEB.
(2) Siekiant standartizuoti Bendrijos patvirtinimą, būtina pateikti Direktyvoje 70/156/EEB numatytą informacinį dokumentą ir pakeisti patvirtinimo pažymėjimą, sudarytą atsižvelgiant į jos VI priedą.
(3) Be to, tipo patvirtinimo procedūras reiktų supaprastinti, kad išliktų Direktyvos 70/156/EEB 9 straipsnio 2 dalyje numatyta galimybė pasirinkti arba tam tikras atskirąsias direktyvas, arba Jungtinių Tautų Europos ekonominės komisijos (UN/ECE) atitinkamus reglamentus. Visų pirma Direktyvos 92/22/EEB techninius reikalavimus reiktų pakeisti UN/ECE Reglamento Nr. 43 reikalavimais.
(4) Todėl atitinkamai reiktų iš dalies pakeisti Direktyvas 92/22/EEB ir 70/156/EEB.
(5) Šioje direktyvoje numatytos priemonės atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 92/22/EEB iš dalies keičiama taip:
1. 1 straipsnio 1 dalis pakeičiama taip:
"1. Valstybės narės suteikia EB tipo patvirtinimą visiems motorinių transporto priemonių ir jų priekabų, atitinkančių prieduose išdėstytus konstrukcijos ir bandymų reikalavimus, apsauginiams stiklams bei stiklinimo medžiagoms."
2. 2 straipsnio pirmoji pastraipa pakeičiama taip:
"Visas paraiškas EB komponento tipo patvirtinimui gauti gamintojas arba jo įgaliotasis atstovas pateikia valstybėje narėje. Gamintojui arba jo įgaliotajam atstovui valstybės narės išduoda visiems jų pagal 1 straipsnį patvirtintiems motorinių transporto priemonių ir jų priekabų apsauginių stiklų bei stiklinimo medžiagų tipams EB komponento tipo patvirtinimo žymą, atitinkančią II priedo A dalyje pateiktą pavyzdį."
3. 4 straipsnyje pridedama ši antroji pastraipa:
"Valstybių narių kompetentingos institucijos pagal Direktyvos 70/156/EEB 4 straipsnio 6 dalyje nurodytą tvarką informuoja viena kitą apie kiekvieną komponento tipo patvirtinimą, kurį jos atsižvelgdamos į šią direktyvą suteikė, atsisakė suteikti arba atšaukė."
4. 8 straipsnis pakeičiamas taip:
"8 straipsnis
Šioje direktyvoje "transporto priemonė" reiškia bet kurią keliais važinėti skirtą motorinę transporto priemonę su kėbulu arba be jo, turinčią ne mažiau kaip keturis ratus, kurios maksimalus konstrukcinis greitis yra didesnis kaip 25 km/h, ir jos priekabas, išskyrus bėgiais važinėjančias transporto priemones, žemės ūkio bei miškų traktorius ir mobiliąją įrangą."
5. Priedai iš dalies keičiami taip:
a) priedų sąrašas ir I bei II priedai keičiami šios direktyvos priedu;
b) III priedo priedėlis išbraukiamas.
2 straipsnis
1. Nuo 2002 m. liepos 1 d. valstybės narės negali dėl su motorinių transporto priemonių ir jų priekabų apsauginiais stiklais ir stiklinimo medžiagomis susijusių priežasčių:
- atsisakyti suteikti EB tipo patvirtinimą arba nacionalinį tipo patvirtinimą transporto priemonių tipui arba komponento tipo patvirtinimą motorinių transporto priemonių ir jų priekabų apsauginiams stiklams ir stiklinimo medžiagoms,
- atsisakyti registruoti arba uždrausti parduoti ar eksploatuoti transporto priemones, arba uždrausti parduoti ar eksploatuoti motorinių transporto priemonių ir jų priekabų apsauginius stiklus ir stiklinimo medžiagas,
jei tokie motorinėms transporto priemonėms ir jų priekaboms skirti apsauginiai stiklai ir stiklinimo medžiagos atitinka Direktyvos 92/22/EEB su pakeitimais, padarytais šia direktyva, reikalavimus.
2. Nuo 2002 m. spalio 1 d. valstybės narės:
- nebeturi teisės suteikti EB tipo patvirtinimą,
- gali atsisakyti suteikti nacionalinį tipo patvirtinimą,
bet kurio tipo transporto priemonei, dėl su motorinių transporto priemonių ir jų priekabų visų tipų apsauginiais stiklais ir stiklinimo medžiagomis susijusių priežasčių, jei nesilaikoma Direktyvos 92/22/EEB su pakeitimais, padarytais šia direktyva, reikalavimų.
3. Nuo 2003 m. liepos 1 d. Direktyvos 70/156/EEB 7 straipsnio 2 dalyje nurodytais tikslais taikomi Direktyvos 92/22/EEB su pakeitimais, padarytais šia direktyva, reikalavimai apsauginiams stiklams kaip komponentams.
4. Nukrypstant nuo 3 straipsnio dalies, valstybėms narėms ir toliau leidžiama suteikti EB tipo patvirtinimus ir leisti parduoti bei eksploatuoti atsarginėmis dalimis laikomus motorinėms transporto priemonėms ir jų priekaboms skirtus apsauginius stiklus ir stiklinimo medžiagas, kurios atitinka Direktyvos 92/22/EEB nuostatas, numatytas jos variante, galiojusiame iki įsigaliojant šiai direktyvai, jeigu tokie motorinėms transporto priemonėms ir jų priekaboms skirti apsauginiai stiklai ir stiklinimo medžiagos:
- skirti montuoti į jau eksploatuojamas transporto priemones ir
- atitinka direktyvos, kuri buvo taikoma pirmą kartą užregistruojant tas transporto priemones, reikalavimus.
3 straipsnis
Prie Direktyvos 70/156/EEB I priedo pridedamas 9.5.1.5 papunktis:
"9.5.1.5. Priekinio stiklo pagalbiniai įtaisai ir jų įmontavimo padėtis bei trumpas atitinkamų elektrinių/elektroninių komponentų aprašymas."
4 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. birželio 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 2001 m. spalio 30 d.